Kela tarkastaa säännöllisesti työttömyysturvan saajien muut tulot. Työttömyystukien väärinkäyttö voi johtaa jopa tuomioon.

Kela valvoo säännöllisesti työttömyysturvan saajien tuloja.

Tulot pitää ilmoittaa itse, Kela patistaa tiedotteessa. Pieni osa työttömyysetuuksien saajista jättää kuitenkin ilmoittamatta muut tulonsa.

Työttömyysturvan väärinkäytökset johtavat toisinaan tilanteeseen, joissa Kela pyytää poliisia käynnistämään rikostutkinnan. Tulojen ilmoittamatta jättäminen tai virheellisten tietojen antaminen voi johtaa jopa oikeudenkäyntiin ja rikosseuraamuksiin.

– Kelasta tehtiin vuonna 2016 tutkintapyyntöjä poliisille työttömyysturva-asioissa 667 kappaletta. Vuoden 2016 aikana Kelalle tuli tietoa 898 työttömyysturvatapauksesta, joissa syyte oli hyväksytty, lakimies Antti Ristimäki Kelan toimeentuloturvaetuuksien osaamiskeskuksesta sanoo.

Tutkintapyyntöjen ja tuomioiden ero johtuu siitä, että mukana on aikaisempien vuosien tapauksia ja toisista taas ei samana vuonna vielä ole tullut tietoa.

– Kela ei tilastoi tai kirjaa ylös erikseen tuomioita, joten tietoja tai tilastoja tuomioista ei ole meiltä saatavissa, Ristimäki kertoo.

Sadat hakivat ja saivat etuutta väärin perustein

Työttömyysturvan tulonvalvonnassa selvitettiin vuoden 2014 verotiedoissa ilmoitettuja etuudensaajien ansio- ja muita tuloja. Valvonnassa esiin tulleiden tietojen perusteella tarkistettiin 1 020 työttömyysetuutta saaneen henkilön tulotiedot.

Valvonnassa mukana olleista 658 henkilöille oli maksettu etuutta väärin perustein.

Jo valmistuneiden väärinkäytösselvitysten mukaan liikaa maksettua työttömyysturvaa oli keskimäärin 6 414 euroa henkilöä kohden vuonna 2014. Yhteenlaskettuna summa kohoaa lähes 3,8 miljoonaan euroon.

Vuonna 2014 jätettiin ilmoittamatta suurempia tuloja kuin sitä edeltävänä vuonna.

Palkat jäävät useimmin ilmoittamatta

Yleisimmin oli jätetty ilmoittamatta palkkatuloja.

Kela maksoi vuonna 2014 työttömyysetuuksia kaikkiaan yli 300 000 henkilölle.

Tulot kannattaa ilmoittaa Kelaan myös siksi, että ne eivät välttämättä poista oikeutta työttömyysturvaan: esimerkiksi osa-aikaista tai keikkatyötä tekevä voi saada soviteltua työttömyysetuutta.